थोड़ा अलग हुनर भीड़ से अलग पहचान दिला सकता है
व ह शनिवार-रविवार की दरमियानी रात थी। मैं जैसे ही पब के अंदर गया, वहां बेहद शोर था, हालांकि धुआं नहीं था। मैंने वहां से जाने का सोच लिया और पब में साथ आए गोवा के मित्र को भी कहने ही वाला था। मैंने उसकेN. Raghuraman's column - A little different skill can make you stand out from the crowd
वह शनिवार-रविवार की दरमियानी रात थी। मैं जैसे ही पब के अंदर गया, वहां बेहद शोर था, हालांकि धुआं नहीं था। मैंने वहां से जाने का सोच लिया और पब में साथ आए गोवा के मित्र को भी कहने ही वाला था। मैंने उसके हाव-भाव का अंदाजा लगाया, फिर जोर से कहा, जिससे शायद कानों को चुभा होगा।
मैंने कहा कि यहां का शोर बर्दाश्त नहीं हो रहा, इसलिए यहां का इंटीरियर देखने के बाद जल्द ही निकल जाएंगे। वह राजी हो गया पर एक-दूसरे के सामने बैठे एक कपल पर अचानक ध्यान गया। आमतौर पर ऐसे शोर में आप तभी मुस्कराते हैं, जब वहां के तेज संगीत का लुत्फ उठा रहे हों।
अगर संगीत कानों को चुभ रहा है, तो चेहरा जड़ हो जाएगा और सामने वाला क्या कह रहा है, ये समझने के लिए दूसरे के होठों की तरफ देखेंगे। पर ये जोड़ा एक-दूसरे को देखकर मुस्करा रहा था जैसे वे आराम से बात कर रहे हों। इससे मुझे लगा, शायद वे दोनों सुन नहीं सकते।
लेकिन मैंने अपनी राय तुरंत बदल ली कि शायद वे बोल भी नहीं सकते क्योंकि वो साइन लैंग्वेज में बात कर रहे थे। लेकिन जब उनमें से एक ने अपना ईयरप्लग निकाला, तब समझ आया कि मैं गलत था। साइन लैंग्वेज में ही मैंने उनसे आग्रह किया कि वे शोर भरे डांस फ्लोर से रेस्तरां में आएं, क्योंकि मैं उनसे बात करना चाहता था। ऐसा नहीं था कि मेरे कहने से उन्होंने बात मान ली, वे खाने के बाद वैसे ही वहां से जाने वाले थे।
तब मुझे समझ आया कि ये सामान्य कपल हैं। उन्होंने एक साल पहले ‘सुनने में सक्षम’ लोगों के लिए शुरू हुए इंडियन साइन लैंग्वेज(आईएसएल) कोर्स में हफ्ते की एक घंटे की क्लास के लिए पंजीयन कराया था। ये कक्षाएं सुनने में अक्षम शिक्षक ही लेते थे और ऐसे छात्रों को इस तरह के माहौल, इसका इतिहास, संस्कृति और कई प्रचलित शब्द जैसे ‘थैंक्य’, ‘कृपया खाइए’, ‘खाना कैसा है’ या ‘क्या मैं?’ आदि सिखाते हैं।
जब मैंने पूछा कि आईएसएल क्यों सीखी, तब उन्होंने कहा कि जब हम दोनों एक ही छत के नीचे अपने-अपने कानों में ईयरफोन लगाकर वर्क फ्रॉम होम करते हैं, तो एक-दूसरे से बात करने के लिए हमें अपने ईयरप्लग निकालने या माइक्रोफोन बंद करने की जरूरत नहीं पड़ती। हम साइन लैंग्वेज में बात करते हैं और हम दोनों के ऑफिस वालों को पता नहीं चल पाता कि हमने क्या बात की।
उनके जाने के बाद जब मैंने गोवा के दोस्त से इस कपल की तारीफ की, तो उसने गोवा से जुड़ी एक अन्य जानकारी मुझे दी, जिससे मैं चौंक गया। उसने कहा कि ये नई पीढ़ी वाकई हटकर सोचती है। जैसे हम स्कूल में अंग्रेजी के अलावा फ्रेंच या जर्मनी पढ़ते थे, अब चेन्नई, बिहार, मप्र और दिल्ली से आए छात्र गोवा यूनिवर्सिटी से पुर्तगीज़ भाषा में ग्रैजुएशन व पीजी कर रहे हैं, भारत में सिर्फ यही यूनिवर्सिटी इस भाषा में कोर्स कराती है।
खनन, पेट्रोलियम, रीयल एस्टेट, मरीन साइंस, एग्रीकल्चर, ऑटोमोटिव और आईटी में काम करने वाली कंपनियों को जाहिर तौर पर पुर्तगीज भाषा वाले देशों के साथ काम करते समय ऐसे लोगों की जरूरत होती है और बाजार काफी विस्तृत है।
पुर्तगीज कई देशों की आधिकारिक भाषा है, इनमें अंगोला, ब्राजील, केप वर्दे, ईस्ट तिमोर, गिनी बिसाऊ, मकाऊ, मोजेम्बीक, पुर्तगाल और साओ तोमे और प्रिन्सिपी हैं। गोवा यूनिवर्सिटी में फिलहाल ब्राजील के विजिटिंग प्रोफेसर हैं। याद रखें सिर्फ वेशभूषा या खाना ही नहीं, अगर भाषा सही समय पर चुनी जाए, तो वह भी स्टाइल स्टेटमेंट होती है।
फंडा यह है कि लोग अनोखा-कुछ नया सीखने के लिए अतिरिक्त प्रयास कर रहे हैं, जिसकी जॉब मार्केट में कड़ी प्रतिस्पर्धा नहीं है। अगर आप अलग दिखना और बुलंदियां चाहते हैं, तो अपना चुनाव करें।